ประกาศกรมสวัสดิการและคุ้มครองแรงงาน เรื่อง หลักเกณฑ์การตรวจสุขภาพและจัดทำบัตรตรวจสุขภาพของลูกจ้างที่ทำงานประดาน้ำ พ.ศ. 2553
ประกาศกรมสวัสดิการและคุ้มครองแรงงาน
ประกาศกรมสวัสดิการและคุ้มครองแรงงาน
เรื่อง
หลักเกณฑ์การตรวจสุขภาพและจัดทำบัตรตรวจสุขภาพของลูกจ้างที่ทำงานประดาน้ำ
พ.ศ.
๒๕๕๓
 

โดยที่กฎกระทรวงกำหนดมาตรฐานในการบริหารและการจัดการด้านความปลอดภัยอาชีวอนามัย
และสภาพแวดล้อมในการทำงานเกี่ยวกับงานประดาน้ำ พ.ศ. ๒๕๔๘
กำหนดให้นายจ้างต้องจัดให้ลูกจ้างที่ทำงานประดาน้ำได้รับการตรวจสุขภาพตามกำหนดระยะเวลา
และจัดทำบัตรตรวจสุขภาพลูกจ้างไว้ ตามหลักเกณฑ์ที่อธิบดีประกาศกำหนด

อาศัยอำนาจตามความในข้อ ๔
แห่งกฎกระทรวงกำหนดมาตรฐานในการบริหารและการจัดการด้านความปลอดภัย อาชีวอนามัย และสภาพแวดล้อมในการทำงานเกี่ยวกับงานประดาน้ำ
พ.ศ. ๒๕๔๘
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๔๑ และมาตรา ๔๓ ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
อธิบดีกรมสวัสดิการและคุ้มครองแรงงาน จึงออกประกาศไว้ ดังต่อไปนี้

ข้อ ๑ ประกาศนี้เรียกว่า ประกาศกรมสวัสดิการและคุ้มครองแรงงาน
เรื่อง หลักเกณฑ์การตรวจสุขภาพและจัดทำบัตรตรวจสุขภาพของลูกจ้างที่ทำงานประดาน้ำ
พ.ศ. ๒๕๕๓

ข้อ ๒[๑]
ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ นายจ้างต้องจัดให้ลูกจ้างที่ทำงานประดาน้ำ
เข้ารับการตรวจสุขภาพโดยแพทย์เวชศาสตร์ใต้น้ำ
หรือแพทย์ที่ผ่านการอบรมหลักสูตรแพทย์เวชศาสตร์ใต้น้ำ ตามกำหนดระยะเวลา ดังนี้
(๑) ก่อนให้ลูกจ้างทำงานประดาน้ำ
(๒) ตรวจสุขภาพเป็นระยะ อย่างน้อยปีละครั้ง
(๓) ตรวจสุขภาพเป็นระยะอย่างน้อยปีละ ๒ ครั้ง
สำหรับลูกจ้างที่ทำงานประดาน้ำที่มีอายุตั้งแต่ ๔๕ ปีขึ้นไป
(๔) เมื่อลูกจ้างเจ็บป่วยจากการทำงานประดาน้ำ
หรือเจ็บป่วยด้วยโรคอื่นที่แพทย์สั่งให้ลูกจ้างหยุดงานตั้งแต่ ๗ วันขึ้นไป

ข้อ ๔ ในการตรวจสุขภาพของลูกจ้างที่ทำงานประดาน้ำ
ตามข้อ ๓
หากพบความผิดปกติในร่างกายของลูกจ้างหรือลูกจ้างเจ็บป่วยเนื่องจากการทำงานเกี่ยวกับงานประดาน้ำ
ให้นายจ้างปฏิบัติ ดังนี้
๔.๑ ไม่ให้ลูกจ้างทำงานประดาน้ำ
๔.๒ ให้ลูกจ้างได้รับการรักษาพยาบาลทันที

ข้อ ๕ นายจ้างต้องจัดให้มีระบบการให้คำปรึกษาและการส่งต่อลูกจ้างผู้ป่วยเพื่อให้ได้รับการรักษาโดยมิชักช้าในกรณีเกิดอันตรายจากการทำงานประดาน้ำ

ข้อ ๖ ให้นายจ้างจัดทำบัตรตรวจสุขภาพของลูกจ้าง
โดยมีรายละเอียดตามแนบท้ายประกาศนี้
และเก็บบัตรตรวจสุขภาพของลูกจ้างไว้ในสถานประกอบกิจการพร้อมให้พนักงานตรวจแรงงานตรวจสอบได้ตลอดเวลา


ประกาศ
ณ วันที่ ๗ กรกฎาคม พ.ศ. ๒๕๕๓
อัมพร
นิติสิริ
อธิบดีกรมสวัสดิการและคุ้มครองแรงงาน
[เอกสารแนบท้าย]

๑. บัตรตรวจสุขภาพลูกจ้างที่ทำงานประดาน้ำ
(การตรวจทางการแพทย์)
๒. บัตรตรวจสุขภาพลูกจ้างที่ทำงานประดาน้ำ
(ประวัติทางการแพทย์)

(ดูข้อมูลจากภาพกฎหมาย)
















ปริยานุช/ผู้จัดทำ
๒๓
สิงหาคม ๒๕๕๓

นันทนภัสร์/ตรวจ
๒๓
สิงหาคม ๒๕๕๓

[๑]
ราชกิจจานุเบกษา เล่ม ๑๒๗/ตอนพิเศษ ๙๘ ง/หน้า ๖๗/๑๘ สิงหาคม ๒๕๕๓